גבים

גֵּבִים הוא קיבוץ במערב הנגב הצפוני, השוכן כחצי קילומטר מדרום לעיר שדרות וקילומטר ממזרח לצומת שער הנגב, בתחום המועצה האזורית שער הנגב.

קיבוץ גבים הוקם בי"ב אלול תש"ז, 28 באוגוסט 1947, שלושה חודשים לפני החלטת האו"ם ב-29 בנובמבר 1947. מקימי הקיבוץ, היו יוצאי פלמ"ח מתנועת הנוער העובד שעברו הכשרה בקבוצת גבע וגרעין של בוגרי מוסד אהבה בכפר ביאליק מתנועת גורדוניה פליטי אירופה שעבר את הכשרתו החקלאית בקבוצת השרון שברמת דוד. לקיבוץ נוספו גרעינים רבים אחרים כגון מגשימים ולפיד. במרוצת השנים, נוספו אל הקיבוץ יוצאי גרעינים רבים אחרים יוצאי נח"ל ובוגרי עליית הנוער. בשנות החמישים עבר הקיבוץ משבר חברתי אשר גרם לרבים מהחברים לעזוב. הקיבוץ קרוי על שם גבי המים בנחלי הנגב שבהם נקווים מי הגשמים. שמו המקורי היה שדה עקיבא, על שמו של האגרונום עקיבא אטינגר.
הקיבוץ מונה כיום למעלה מ-500 תושבים, ואוכלוסייתו חילונית. פועלים בו מגוון שירותים לרווחת הקהילה, כמו מרפאה ושרותי רפואה, חשמליה, חצרניה, מרכולית וחדר אוכל הפעיל מדי יום. חדר האוכל מספק שירותי הסעדה למכללת ספיר הסמוכה. בשטח הקיבוץ הוקם בית חינוך שער הנגב שבו לומדים תלמידים משאר יישובי המועצה האזורית שער הנגב וכן תלמידים משדרות, מנתיבות ומן המועצות האזוריות שדות נגב, לכיש, חוף אשקלון ובני שמעון.

בקיבוץ פועל מפעל פולג תעשיות פלסטיק מקבוצת "פוליפילם" הגרמנית. הקיבוץ שותף בבעלות על חברת א.ב מתכננים, אחת מחברות התכנון הגדולות בישראל.

קיבוץ גבים נמצא כ-100 מטר מעל פני הים.

באירועי מתקפת הפתע על ישראל בבוקר שבת 7 באוקטובר 2023, נפצע קשה רבש"ץ היישוב, אך מחבלי החמאס לא נכנסו ליישוב.

גלריה

קישורים חיצוניים

 
 גבים אתר הבית של הקיבוץ
 גבים באתר המועצה האזורית שער הנגב

הערות שוליים

יישובים שהוקמו ב-1947
קיבוצים
עוטף עזה
קיבוצים במחוז הדרום
הנגב: יישובים
מקבלי נס הקוממיות
גבים